POROČILO KOMISIJE EVROPSKEMU PARLAMENTU IN SVETU

V skladu z določbami člena 43 Uredbe (EU) št. 1306/2013 prejemki, ki izhajajo iz finančnih popravkov na podlagi sklepov o potrditvi obračunov in skladnosti ter iz nepravilnosti, predstavljajo namenske prejemke za financiranje odhodkov EKJS.

Evropski parlament je 18. decembra 2020 sprejel splošni proračun Evropske unije za leto 2021. Proračun za Evropski kmetijski jamstveni sklad (EKJS) znaša 40 368 milijonov EUR v odobritvah za prevzem obveznosti in 40 354 milijonov EUR v odobritvah plačil. Razlog za različna zneska za obe vrsti odobritev je uporaba diferenciranih sredstev za nekatere ukrepe, ki jih neposredno izvaja Komisija. Ta se v glavnem nanašajo na ukrepe za promocijo kmetijskih proizvodov ter strategijo, usklajevanje in revizijo politike.

Začasna poraba odobritev EKJS do 31. avgusta 2021

Z namenskimi prejemki se lahko v skladu s temi določbami krijejo potrebe po financiranju vseh odhodkov EKJS. Kakršen koli del prejemkov, ki se v proračunskem letu ne porabi, se samodejno prenese v naslednje proračunsko leto .

Proračun EKJS za leto 2021 vključuje:

·najnovejše ocene Komisije o potrebah po financiranju tržnih ukrepov in neposrednih plačil

·in ocene namenskih prejemkov, ki bodo zbrani med proračunskim letom.

Komisija je v predlogu proračunskih odobritev EKJS za leto 2021 upoštevala skupne pričakovane namenske prejemke. Vendar je raven potrebnih odobritev za prevzem obveznosti presegla posebno zgornjo mejo za EKJS za leto 2021, določeno v večletnem finančnem okviru za obdobje 2021−2027. Zato je morala Komisija določiti prilagoditveno stopnjo v okviru finančne discipline, ki se uporablja za neposredna plačila, da bi odobritve EKJS upoštevale neto zneske EKJS. Proračunski organ je sprejel proračun EKJS za leto 2021, v katerem je upošteval pričakovane namenske prejemke.

Ob pripravi proračuna za leto 2021 so razpoložljivi namenski prejemki po ocenah Komisije znašali 619 milijonov EUR. Ker prenos iz leta 2020 v leto 2021 ni bil pričakovan, je bilo ocenjeno, da bo celoten znesek zbran v proračunskem letu. Komisija je te ocenjene prejemke namenila shemi osnovnega plačila (postavka 08 02 05 04). Vsota odobrenih sredstev in namenskih prejemkov za to shemo znaša 14 791 milijonov EUR.

V Prilogi k temu poročilu sta predstavljena začasno izvrševanje proračuna za leto 2021 in njegova primerjava s pričakovanim profilom odhodkov.

3.Pripombe k začasnemu izvrševanju proračuna EKJS za leto 2021

V Prilogi k temu poročilu je predstavljeno začasno izvrševanje proračuna za obdobje od 16. oktobra 2020 do 31. avgusta 2021.

Stopnja izvrševanja se primerja s profilom odhodkov iz sistema zgodnjega opozarjanja, ki se izvaja v skladu s členom 28 Uredbe (EU) št. 1306/2013.

3.1.Tržni ukrepi

Poraba odobritev za intervencije na kmetijskih trgih je nekoliko nižja (–30,2 milijona EUR) od profila porabe.

Odhodki za POSEI in manjše egejske otoke (brez neposrednih plačil) (08 02 03 01) so glede na profil odhodkov za 9,8 milijona EUR (–4,4 odstotne točke) nižji od pričakovanih konec avgusta. Vendar se do konca proračunskega leta pričakuje polno izvrševanje, pri čemer je treba upoštevati tudi izvrševanje v prejšnjih letih.

Pri izvajanju naslova „Promocija kmetijskih proizvodov – Enostavni programi v okviru deljenega upravljanja“ v okviru postavke 08 02 03 02 se kaže premajhna poraba za 19,9 odstotne točke (–17,1 milijona EUR). Pričakuje se, da ta proračunska postavka do konca leta ne bo v celoti izvršena. Za proračunsko postavko 08 02 03 04 (Sheme šolske prehrane) je izvrševanje konec avgusta 2021 približno za 55,9 milijona EUR (–27,3 odstotne točke) zaostajalo za profilom. Do konca proračunskega leta se pričakuje premajhna poraba, predvsem zaradi nenehnih učinkov pandemije COVID na izvajanje te sheme.

Izvrševanje proračuna za proračunsko postavko 08 02 03 05 (Oljčno olje) je za 40,4 odstotne točke (17,4 milijona EUR) višje od profila odhodkov. Prekomerna poraba je predvsem posledica višjega zahtevka za predplačila in neporavnanih plačil, ki jih je prijavila ena država članica na podlagi sodbe nacionalnega sodišča v zvezi z izvajanjem prejšnjega letnega delovnega programa.

Doslej prijavljeni odhodki za Sadje in zelenjavo (08 02 03 06) so za 18,3 milijona EUR (–2,1 odstotne točke) nižji od profila odhodkov. Kljub temu se pričakuje, da bo proračun za leto 2021 do konca proračunskega leta v celoti izvršen.

Izvrševanje za podporne programe za vino (08 02 03 07) je za 50,4 milijona EUR (4,9 odstotne točke) višje od profila odhodkov. Pričakuje se, da bodo končni odhodki blizu predvidenega zneska.

Prijavljeni odhodki za ukrepe javnega in zasebnega skladiščenja (08 02 03 10) presegajo profil za 59,3 odstotne točke (5,3 milijona EUR). Nanašajo se predvsem na pomoč za zasebno skladiščenje oljčnega olja, sprejeto v letih 2019 in 2020, za katero so države članice v proračunskem letu 2021 prijavile neporavnana plačila v skupnem znesku 28,1 milijona EUR.



3.2.Neposredna plačila

Poraba odobritev za neposredna plačila je na splošno v skladu s profilom porabe. Do konca avgusta 2021 so države članice za proračunski člen 08 02 05 prijavile skupno 37,4 milijarde EUR.